መንግስት የብሄር፣ ብሄረሰቦችንና ህዝቦችን ዘለቄታዊ ተጠቃሚነት ለማረጋገጥ እየሰራ መሆኑን የንግድ ሚኒስቴር አስታወቀ
ጅጅጋ፤ ህዳር 25/2005/ዋኢማ/ – መንግስት የአገሪቱን ኢኮኖሚ ሊሸከም የሚችል ዘመናዊ የንግድ ስርዓትንና ትስስር በመዘርጋት የብሄር፣ ብሄረሰቦችንና ህዝቦችን ዘለቄታዊ ተጠቃሚነት ለማረጋገጥ እየሰራ መሆኑን የንግድ ሚኒስቴር አስታወቀ፡፡8ኛውን የብሄር፣ ብሄረሰቦችና ህዝቦች ቀን በዓልን ምክንያት በማድረግ ዓለም አቀፍ የንግድ ኢግዚብሽንና ባዛር ዛሬ በጅጅጋ ከተማ ተከፍቷል፡፡በኢትዮጵያ ሶማሌ ክልል እና በፌደሬሽን ምክር ቤት አስተባባሪነት ዛሬ በጅጅጋ ከተማ  የተጀመረውን “የኢትዮጵያ ህዳሴ ዓለም አቀፍ የንግድ ኢግዚብሽንና ባዛር” የከፈቱት ንግድ ሚኒስቴር ሚኒስትር ዴኤታ አቶ አሊ ሲራጅ  እና የኢትዮጵያ ሶማሌ ክልል ምክር ቤት አፈጉባኤ አቶ መሀመድ ረሽድ ናቸው፡፡አቶ አሊ ሲራጅ በዚሁ ወቅት ባስተላለፉት መልክት፤ በአሁኑ ወቅት መንግስት በአገሪቱ እየተመዘገበ ያለውን ፈጣን  የኢኮኖሚ ዕድገት የሚሸከም ዘመናዊ የንግድ ስርዓትና ትስስርን በመዘርጋት ከወትሮው በበለጠ እየሰራ ነው ፡፡ በኢትዮጵያ ባለፉት ጥቂት ዓመታት የብሄር፣ ብሄረሰቦችንና ህዝቦችን እኩልና ፍትሃዊ ተጠቃሚነት ባረጋገጠ ሁኔታ የንግዱ ዘርፍ እንዲያድግ የተለያዩ የድጋፍና የማበረታቻ ስርዓቶችን በመዘርጋት ሲሰራ መቆየቱን አስታውሰው፤ አሁንም ዘመናዊ የንግድ ስርዓትንና ትስስርን በንግዱ ማህበረሰብ ዘንድ በመዘርጋት የህዝቦችን ተጠቃሚነት ለማረጋገጥ ይሰራል ብለዋል ፡፡ በጅጅጋ የተከፈተው የንግድ ኢግዚብሽንና ባዛርም የንግዱ ማህበረሰብ ዓለም አቀፍ የንግድ ትስስርና ትውውቅ እንዲያገኝ ከማድረጉም በላይ በአገሪቱ ህዝቦች መካከል ያለውን ኢኮኖሚያዊ ትስስር የላቀ ያደርገዋል ብለዋል፡፡የኢትዮጵያ ሶማሌ ክልል ምክር ቤት አፈ ጉባኤ አቶ መሀመድ ረሽድ በበኩላቸው፤  ኢግዚብሽኑና ባዛሩ ለክልሉም ሆነ ለአገሪቱ ከፍተኛ የልማት እድል እንደሚፈጠር ያላቸውን እምነት ገልጸው፤ በተለይም የጥቃቅንና አነስተኛ የንግድ አንቀሳቃሾች የንግድ ትስሰርና ገበያ እንዲያገኙ እድል ይፈጥርላቸዋል ብለዋል ፡፡ እንዲሁም የክልሉን ገጽታ ለመገንባትም ይረዳል ብለዋል አፈጉባኤ መሀመድ፡፡የንግድ ኢግዚብሽኑና ባዛሩ ከህዳር 24- ታህሳስ 2/2006 ዓ.ም የሚቆየው ሲሆን፤ 144 በላይ የአገር ውስጥ እና 32 የሚሆኑ ዓለም አቀፍ ንግድ ድርጅቶች እንዲሁም 82 የጥቃቅንና አነስተኛ የንግድ ተቋማት ይሳተፋሉ ተብሎ ይጠበቃል፡፡